Sneklædte bakker og høj sol lokker i disse dage mange danskere, svenskere og nordmænd ud på de norske skibakker med to brædder spændt under fødderne. Men danskerne er stadig klart de dårligste til at komme sikkert ned ad skibakkerne.

Det viser en ny skadesstatistik ifølge norsk TV 2.

»For hver tilskadekommen nordmand, har vi 30 skadede danskere. Det viser, at der er et lille stykke endnu, før de er oppe på norsk nivuea,« siger kommunikationschef i Tryg Forsikring, Ole Irgens, til norsk TV 2.

For mens forsikringsselskabet har registreret syv skadede nordmænd og otte svenskere i den første halvdel af vinterferien, har selskabet modtaget hele 200 skadesmeldinger fra danskere i den samme periode.

Alligevel er der visse lyspunkter i den kedelige statistik om brækkede ben og forstuvede håndled. I 2012 gennemførte forsikringsselskabet Tryg nemlig en ligende undersøgelse. Dengang var det 100 gange mere sandsynligt, at en dansker kom til skade på skibakkerne end nordmændene.

Der er derfor en vis fremgang at spore.

»Det går heldigvis i den rigtige retning. Så vi må håbe, at der bliver færre og færre skadede danskere på skiløjperne fremover,« siger Ole Irgens.